對雪
作者：于石
朝代：宋

paragraphs: 頑雲怙勢吞燭龍，一夜老盡江上峰。
驂鸞駕鶴下瑶闕，羽衣森列飛行空。
玉虯夭矯振鱗甲，獵獵怒戰誰爭鋒。
銀河剪刻紛弄巧，姑射縹緲來無蹤。
半開半落花繞樹，無根無蒂絮因風。
造物幻出不可測，萬變歸我一慨中。
重裘何富，負薪何窮。
烹茶何儉，飲羔何豐。
天意茫茫無問處，人事悠悠定何許。
豐年固知雪可喜，貧民不以雪爲瑞。
安得見晛消凝陰，寒崖草木皆生春。